Izvor: Luka Stanzl/PIXSELL

Zagrebački gradonačelnik Milan Bandić u Kranjčevićevoj ulici otvorio je podzemni spremnik za odvojeno skupljanje otpada.

Građani mogu prikupljati i odvojeno razvrstavati te odlagati otpad za plastiku, metal, papir, tekstil i staklo.



Podsjetimo, nova Uredba o gospodarenju komunalnim otpadom koju je Vlada donijela krajem svibnja i prema kojoj je u cijeloj Hrvatskoj postalo obavezno odvojeno prikupljanje otpada, stupila je na snagu početkom studenog 2017. godine, a Bandić - gradonačelnik Zagreba, koji još uvijek nema Plan gospodarenja otpadom, najavio je još lani da će do 1. veljače 2018.biti nabavljene kante i ekološka infrastruktura, a da građani neće ništa više platiti.



"Učinit ćemo sve da ne dođe do povećanja cijena", kazao je tada Bandić, a nešto kasnije najavio i da će Plan u ožujku biti upućen u Gradsku skupštinu.

VEZANE VIJESTI Postoji opasnost da će građani opet više plaćati odvoz smeća

"Zagreb će prvi donijeti plan za gospodarenje otpadom i prvi smo uputili tu odluku u javnu raspravu. Za sada imamo po Agenciji za zaštitu okoliša 27,65 posto odvojenog otpada, naš centar za gospodarenje otpadom ima podatke o 32,6 posto. Uspoređujemo podatke, znači to je oko 30 posto", kazao je u drugoj polovici studenoga Bandić.

Istaknuo je da će do kraja 2020. godine obveza Grada Zagreba po standardima koji su preuzeti s ulaskom u EU, biti 50 posto odvojenog otpada, pa će i u tome biti prvi u Hrvatskoj te poručio da ne vidi mjesta nikakvoj panici.



U međuvremenu, građani već danima po društvenim mrežama opet dijele i komentiraju fotografije snimljene ispred zgrada diljem grada na kojima su zabilježene kante prepune smeća, a odvajanje otpada, doduše, ne bez i odgovornosti građana, čini se gotovo kao znanstvena fantastika.